  Наталья Тетерина Удмурт кылэз дышетӥсь но дышетыны мылкыд карись пиналъёслы «Ӝужась кизилиос» элькун лагере куриськонъёсты кутон Удмуртиын 20-тӥ инвожоозь кыстӥськоз. Кизнер ёросын 9–13 пӧсьтолэзе радъяськоно смена туэ кыкетӥез луоз ни. Со сярысь ивортодэтъя «Удмуртия» агентстволы «Шунды» огазеяськонлэн ёросысь ёзэтэзлэн кивалтӥсез Елена Маркова вераз. Солэн кылъёсызъя, лагере 7–11 классын дышетскись 40 пала пиналъёсты возьмало. Туннэ нуналлы Кизнер, Алнаш но Можга ёросъёсысь мылкыд карисьёс куриськонъёссэс сётӥзы ни. Тросэз соос пӧлысь кылем арын удмурт кылъя сменае ветлэмъёс. Алнаш, Можга — соос ик лыкто. Соос кылем арын ик кошкизы, ми ик лыктом шуыса Елена Маркова, «Шунды» огазеяськонлэн Кизнер ёросысь ёзэтэзлэн кивалтӥсезСо верамъя, туэ «Ӝужась кизилиос» лагерь Кизнер школаын ортчоз. Пиналъёс доры куное «Шунды» огазеяськонлэн ёзчиосыз лыктозы. Озьы ик элькунын удмурт кылъя курсъёсты радъясь Ангелина Решетникова Венгриысь эшъёссэ вайыны медэ. Сменае вуэм куноос пиналъёс понна асьсэ ӧнерзыя мастер-класс ортчытозы. Милям валтӥсь ужпуммы — удмурт пиналъёслы возьматыны дано адямиосыз Удмуртиысь, кудӥз потэмын именно гуртысь но улоназы кыӵе ке вормонъёс лэсьтӥзы Елена Маркова, «Шунды» огазеяськонлэн Кизнер ёросысь ёзэтэзлэн кивалтӥсезВатсалом, Елена Маркова кичӧлтэмъя Кизнер ёросын радъям удмурт кылъя нырысетӥез элькун смена кылем арын Безменшур школаын ортчиз. Отчы Кизнер, Алнаш но Можга ёросъёсысь удмурт кылэз тодӥсь но валась 40 пиналъёс пыриськизы. Куноос пӧлын Удмурт йӧскалык театрысь артистъёс, журналистъёс но калык кусыпъёсъя ӧнерчиос вал. «Ӝужась кизилиос» лагере таяз арын пыриськыны мылкыд карисьёслы куриськонъёссэс kiznerddt@yandex.ru электрон адресъя келяно. Элькун сменаез радъяло Безменшур школа, удмурт егитъёслэн «Шунды» огазеяськонзы, «Удмурт Кенешлэн» Кизнер ёросысь ёзэтэз но муниципалитетлэн Дышетонъя управлениез. Тегъёс: Дышетон Кизнер Удмуртия УдмуртКенеш пиналъёс Мерлык удмурткыл Шунды  